NER วิ่งแรง 5% จับตากำไรไตรมาส 1 ทะลัก 5 เท่าตัว รับยอดขายพุ่งหลังขยายกำลังผลิต
NER วิ่งแรง 5% จับตากำไรไตรมาส 1 ทะลัก 5 เท่าตัว รับยอดขายพุ่งหลังขยายกำลังผลิต
27 เม.ย. 2564

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 15.50 น. อยู่ที่ระดับ 5.95 บาท บวก 0.30 บาท หรือ 5.31% สูงสุดที่ระดับ 6.10 บาท ต่ำสุดที่ระดับ 5.65 บาท ด้วยมูลค่าการซื้อขาย 1.18 พันล้านบาท

ด้านนักวิเคราะห์ บริษัทหลักทรัพย์ ฟิลลิป (ประเทศไทย) จำกัด (มหาชน) ระบุว่า NER มีผลการดำเนินงานในไตรมาส 1/2564 ที่ดี ด้วยกำไรสุทธิ 364 ล้านบาท เติบโต 507.20% เมื่อเทียบกับช่วงไตรมาส 1/2563 ที่มีกำไรสุทธิ 60 ล้านบาท ซึ่งเป็นไปตามยอดขายที่ขยายตัว 41% หลังการขยายกำลังการผลิตในโรงงานใหม่เข้ามา
อย่างไรก็ดี ค่าระวางเรือที่เพิ่มขึ้นมาก ทำให้การส่งมอบต่ำกว่าที่เคยคาดการณ์ไว้ราว 10% อยู่ที่ราว 90,000 ตัน และมียอดขาย 4,950 ล้านบาท ปรับตัวเพิ่มขึ้น 68% บวกกับการส่งมอบในไตรมาส 1/2564 เป็นการตกลงราคาช่วง 3 เดือนก่อนหน้าที่ราคายางอยู่ในระดับสูง ทำให้ margin เพิ่มเป็น 13% ทำให้กำไรปกติอยู่ที่ 415 ล้านบาท แต่มีรายการพิเศษ 51 ล้านบาท ซึ่งได้เงินเคลมประกันไฟไหม้ 24 ล้านบาท และมีขาดทุนอัตราแลกเปลี่ยนจากเงินบาทอ่อนค่า 75 ล้านบาท
ดังนั้น จึงแนะนำ “ซื้อเก็งกำไร” ราคาพื้นฐาน 6.10 บาท แม้ว่าในช่วงครึ่งปีแรกของปี 2564 ปริมาณขายอาจต่ำกว่าคาดการณ์เล็กน้อย แต่คาดว่าเป้าหมายทั้งปี 2564 ที่ 400,000 ตัน ยังจะสามารถทำได้ ขณะที่แนวโน้มราคาขายที่ดี และการฟื้นตัวของเศรษฐกิจในจีนทำให้การดำเนินงานยังเติบโตได้